ไอเอ็นจีลุยกองทุนพันธบัตรเกาหลีชูผลตอบแทน1.9-2.0%
บลจ.ไอเอ็นจี คลอดกองทุนพันธบัตรเกาหลี 12M1 ชูผลตอบแทน 1.90% - 2.00% มั่นใจกระแสตอบรับดี
17 ก.พ. 2553

บลจ.ไอเอ็นจี คลอดกองทุนพันธบัตรเกาหลี 12M1 ชูผลตอบแทน 1.90% - 2.00% มั่นใจกระแสตอบรับดี
นายต่อ อินทวิวัฒน์ ผู้อำนวยการอาวุโส ฝ่ายธุรกิจกองทุนรวมและที่ปรึกษาการลงทุน บริษัทหลักทรัพย์จัดการกองทุนไอเอ็นจี (ประเทศไทย) จำกัด เปิดเผยว่า ขณะนี้ บลจ.ไอเอ็นจี อยู่ระหว่างการเสนอขาย “กองทุนเปิด ไอเอ็นจี ไทย พันธบัตรเกาหลี 12M1” ซึ่งมีนโยบายลงทุนในพันธบัตรรัฐบาลเกาหลีใต้ ที่มีอายุการลงทุนคงเหลือ ประมาณ 12 เดือน โดยคาดว่ากองทุนดังกล่าวจะให้ผลตอบแทนในระดับ 1.90% - 2.00% ต่อปี
ทั้งนี้ ถึงแม้ว่าที่ผ่านมา จะมีการออกกองทุนพันธบัตรรัฐบาลเกาหลีใต้อย่างต่อเนื่อง แต่กองทุนที่มีนโยบายลงทุนดังกล่าวก็ยังคงได้รับความสนใจจากนักลงทุนเป็นอย่างดี เนื่องจากในขณะนี้ต้องยอมรับว่า ยังไม่มีตราสารหนี้อื่นที่น่าสนใจลงทุนเท่ากับพันธบัตรรัฐบาลเกาหลี ขณะที่อัตราดอกเบี้ยพันธบัตรในประเทศก็ยังคงอยู่ในระดับที่ต่ำ นอกจากนี้ เศรษฐกิจเกาหลีใต้ก็ยังนับว่ามีความแข็งแกร่งเมื่อเปรียบเทียบกับประเทศอื่นๆ
"กองทุนพันธบัตรเกาหลียังคงเป็นทางเลือกที่น่าสนใจสำหรับผู้ลงทุนที่คาดหวังผลตอบแทนที่ดีกว่าการลงทุนในพันธบัตรในประเทศที่มีอายุใกล้เคียงกัน รวมถึงผลตอบแทนจากอัตราดอกเบี้ยเงินฝากธนาคารพาณิชย์ในระยะเวลาเดียวกัน ถึงแม้ว่าที่ผ่านมาผลตอบแทนจะปรับตัวลดลงไปบ้างเมื่อเทียบกับช่วงก่อนหน้านี้ แต่ก็มีการปรับตัวดีขึ้นมาในช่วงนี้ ทำให้มั่นใจว่า กองทุนเปิดไอเอ็นจี ไทย พันธบัตรเกาหลี 12M1 จะได้รับความสนใจจากนักลงทุนเป็นอย่างดี เพราะนอกจากผลตอบแทนที่น่าพอใจแล้ว กองทุนดังกล่าวยังป้องกันความเสี่ยงจากอัตราแลกเปลี่ยน 100% และผู้ลงทุนบุคคลธรรมดายังได้รับการยกเว้นภาษีเงินได้อีกด้วย"
กองทุนเปิด ไอเอ็นจี ไทย พันธบัตรรัฐบาลเกาหลี 12M1” เสนอขายแก่ประชาชนทั่วไปเป็นครั้งแรก (IPO) ระหว่างวันที่ 15 - 22 กุมภาพันธ์นี้ ในราคาหน่วยละ 10 บาท จองซื้อขั้นต่ำ 10,000 บาท โดยสามารถขอรายละเอียดได้ที่ บลจ.ไอเอ็นจี (ประเทศไทย)